**Clopoţelul dorinţei**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am sunat vibraţie cosmică din clopoţelul dorinţei mele

Pentru ca tu, şi tu, şi tu să-mi auziţi chemarea

Şi să-mi răspundeţi cu aceeaşi frecvenţă.

Limba clopotului meu e Luna

Ce se loveşte ritmic şi fără ezitare

De pereţii de alamă ai galaxiei.

Şi dangătul sună a jale când Luna se izbeşte cu faţa ei nevăzută

Şi a bucurie când mângâie infinitul cu faţa dinspre mine.

Şi apoi am atârnat clopoţelul în Pomul de Crăciun

Cel cu adevărat veşnic verde

Pe care l-a împodobit Dumnezeu cu mâna Lui,

La începuturi,

Pentru om,

Atunci când a aşezat planetele drept globuri

Pe ramuri galactice bine rânduite

Şi când a aprins şiragul de stele -

Becuri în serie (sau în paralel? Asta ştie doar El),

Alegând drept beteală, pentru fiecare ramură,

Câte o Cale Lactee

Şi punând drept vârf

Viaţa Veşnică întru Cuvânt.

Clopoţelul dorinţei mele sună pauza mare -

Alternativă infinită

La o lume ca o haotică oră de sport pe sfârşite...

Iar eu mă îndrept în principii spre vestiare

Ca să mă schimb cu hainele potrivite.